KOMISSION TÄYTÄNTÖÖNPANOPÄÄTÖS (EU) 2021/431,

annettu 10 päivänä maaliskuuta 2021,

poikkeusten myöntämisestä tietyille jäsenvaltioille muuttoliikettä ja kansainvälistä suojelua koskevista yhteisön tilastoista annetun Euroopan parlamentin ja neuvoston asetuksen (EY) N:o 862/2007 soveltamisesta

(tiedoksiannettu numerolla C(2021) 1490)

(Ainoastaan espanjan-, hollannin-, italian-, kreikan-, kroaatin-, liettuan-, maltan-, portugalin-, puolan-, ranskan-, romanian-, ruotsin-, saksan-, slovakin- ja tšekinkieliset tekstit ovat todistusvoimaiset)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon muuttoliikettä ja kansainvälistä suojelua koskevista yhteisön tilastoista sekä ulkomaisia työntekijöitä koskevien tilastojen laatimisesta annetun neuvoston asetuksen (ETY) N:o 311/76 kumoamisesta 11 päivänä heinäkuuta 2007 annetun Euroopan parlamentin ja neuvoston asetuksen (EY) N:o 862/2007 (1) ja erityisesti sen 11 a artiklan,

sekä katsoo seuraavaa:

(1) Asetuksessa (EY) N:o 862/2007 edellytetään, että jäsenvaltiot toimittavat tilastot maahanmuutosta niiden alueelle ja maastamuutosta niiden alueelta, niiden alueella vakinaisesti asuvien henkilöiden kansalaisuudesta ja syntymämaasta sekä näihin liittyvistä hallinnollisista ja oikeudellisista menettelyistä ja prosesseista.

(2) Asetuksen (EY) N:o 862/2007 11 a artiklan 1 kohdan mukaisesti komissio voi myöntää tilapäisiä poikkeuksia jäsenvaltioille, jotka ovat niitä pyytäneet sellaisten kansallisiin tilastojärjestelmiin tehtävien merkittävien muutosten perusteella, joita edellytetään kyseisen asetuksen noudattamiseksi kaikilta osin.

(3) Alankomaat, Belgia, Espanja, Italia, Kroatia, Kypros, Liettua, Malta, Portugali, Puola, Ranska, Romania, Ruotsi, Saksa, Slovakia ja Tšekki ovat pyytäneet tilapäisten poikkeusten myöntämistä.

(4) Komissiolle näistä pyynnöistä toimitettujen tietojen mukaan ne ovat perusteltuja, koska Euroopan parlamentin ja neuvoston asetuksella (EU) 2020/851 (2) käyttöön otettujen asetuksen (EY) N:o 862/2007 mukaisten uusien tilastovaatimusten täysimääräinen noudattaminen edellyttää merkittäviä muutoksia asianomaisten jäsenvaltioiden kansallisiin tilastojärjestelmiin.

(5) Pyydetyt poikkeukset olisi sen vuoksi myönnettävä Alankomaille, Belgialle, Espanjalle, Italialle, Kroatialle, Kyprokselle, Liettualle, Maltalle, Portugalille, Puolalle, Ranskalle, Romanialle, Ruotsille, Saksalle, Slovakialle ja Tšekille.

(6) Komissio seuraa edellä mainittujen merkittävien muutosten etenemistä asianomaisissa jäsenvaltioissa.

(7) Tässä päätöksessä säädetyt toimenpiteet ovat Euroopan parlamentin ja neuvoston asetuksen (EY) N:o 223/2009 (3) 7 artiklalla perustetun Euroopan tilastojärjestelmää käsittelevän komitean lausunnon mukaiset,

ON HYVÄKSYNYT TÄMÄN PÄÄTÖKSEN:

1 artikla Myönnetään tämän päätöksen liitteessä vahvistetut poikkeukset asetuksesta (EY) N:o 862/2007 kyseisessä liitteessä luetelluille jäsenvaltioille.

2 artikla Tämä päätös on osoitettu Alankomaiden kuningaskunnalle, Belgian kuningaskunnalle, Espanjan kuningaskunnalle, Italian tasavallalle, Kroatian tasavallalle, Kyproksen tasavallalle, Liettuan tasavallalle, Maltan tasavallalle, Portugalin tasavallalle, Puolan tasavallalle, Ranskan tasavallalle, Romanialle, Ruotsin kuningaskunnalle, Saksan liittotasavallalle, Slovakian tasavallalle ja Tšekin tasavallalle.

Tehty Brysselissä 10 päivänä maaliskuuta 2021. Komission puolesta Paolo GENTILONI Komission jäsen

(1) EUVL L 199, 31.7.2007, s. 23.

(2) Euroopan parlamentin ja neuvoston asetus (EU) 2020/851, annettu 18 päivänä kesäkuuta 2020, muuttoliikettä ja kansainvälistä suojelua koskevista yhteisön tilastoista annetun asetuksen (EY) N:o 862/2007 muuttamisesta (EUVL L 198, 22.6.2020, s. 1).

(3) Euroopan parlamentin ja neuvoston asetus (EY) N:o 223/2009, annettu 11 päivänä maaliskuuta 2009, Euroopan tilastoista sekä salassapidettävien tilastotietojen luovuttamisesta Euroopan yhteisöjen tilastotoimistolle annetun Euroopan parlamentin ja neuvoston asetuksen (EY, Euratom) N:o 1101/2008, yhteisön tilastoista annetun neuvoston asetuksen (EY) N:o 322/97 ja Euroopan yhteisöjen tilasto-ohjelmakomitean perustamisesta tehdyn neuvoston päätöksen 89/382/ETY, Euratom kumoamisesta (EUVL L 87, 31.3.2009, s. 164).